**Víkend na SLOVAKIA RINGU patril Kissovi**

**Orechová Potôň, 8.6.2025﻿ - Slovakia Ring zažil napínavý víkend počas vrcholného podujatia ﻿OMV MaxxMotion Goodyear FIA ETRC Truck Race of Slovakia﻿. Norbert Kiss si odnáša hetrik v rámci 3. kola FIA Majstrovstiev Európy pretekov ťahačov﻿. ﻿Fanúšikovia videli nielen špičkové výkony elitných jazdcov, ale aj dramatické momenty, technické súboje a extrémne poveternostné podmienky.﻿**

Najväčšou hviezdou víkendu sa stal **Norbert Kiss**, ktorý potvrdil svoju dominanciu a ovládol všetky tri odjazdené preteky. V sobotu si pripísal dve suverénne víťazstvá, v nedeľu napriek náročným podmienkam dokonal víťazný hetrik. Maďarský fenomén tak navýšil svoj celkový počet triumfov v sezóne 2025 už na **desať**.﻿

﻿**Sobota: Kiss bez konkurencie, Faas a Smith sa delili o víťazstvá v Chrome**

V prvých sobotných pretekoch sa Kiss presadil štýlom šampióna – od štartu až po cieľovú čiaru dominoval. V kategórii **Chrome**zvíťazil Brit **Bradley Smith**, ktorý využil technické problémy konkurencie.

Dramatický moment prišiel už v úvode, keď po kolízii Taylora s Faasom a Newellom nasledovala červená vlajka a reštart. Po ňom sa rozbehla strhujúca bitka o pódium, v ktorej vynikal **Sascha Lenz** – v záverečných kolách sa odvážne prebojoval na tretie miesto za **Jochenom Hahnom**.

**Popoludňajšia jazda** priniesla ďalšie víťazstvo pre **Kissa**, no najväčšiu pozornosť si tentoraz získal **Steffen Faas**, ktorý po náročnom začiatku sezóny konečne prelomil smolu a v kategórii Chrome dosiahol svoje **prvé víťazstvo** v sezóne. V pretekoch využil rýchlosť aj dobrú stratégiu a potvrdil potenciál nového Freightlinera.

**Nedeľa: Dážď, prerušenie a tretie víťazstvo pre Kissa**

**Tretie preteky** víkendu poznačilo **nepriaznivé počasie**. Po štarte pod režimom "**Full Course Yellow**" a následnom prerušení po nehode Saschu Lenza sa preteky podarilo dokončiť po viac než hodinovej prestávke.

**Norbert Kiss** aj v týchto extrémnych podmienkach potvrdil svoju **nespochybniteľnú dominanciu**, keď si po reštarte bezpečne postrážil ďalšie víťazstvo. Druhý skončil opäť Jochen Hahn. V kategórii **Chrome** sa tešil **Clemens Hecker**, ktorý predbehol Faasa aj vďaka pravidlu návratu k poradeniu pred červenou vlajkou.

**Víkend na SLOVAKIA RINGU patril Kissovi**, čo len podčiarklo, aké náročné podmienky panovali na trati.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA.   
Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť   
a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. V areáli nájdete tiež off-roadový polygón, Vojenské múzeum a posledným prírastkom je špičkové* ***Slovenské motokárové centrum.***

**Ďalšie informácie:**

|  |  |
| --- | --- |
| Peter Pecze Marketing Director, SLOVAKIA RING Mobil: +421 911 423 134 E-mail: pecze@slovakiaring.sk |  |